রামুর পানেরছড়া রেঞ্জের তুলাবাগান বিটের ২০০৬ সালের উডলট বাগানের গাছ কেটে একদল বনদস্যু পাচারকালে  বন পাহারাদার জাফর আলম বাধা দেওয়ায় সন্ত্রাসীরা তাকে মারধর করে গুরুতর আহত করেছে। পরে স্থানীয় লোকজন তাকে উদ্ধার করে কক্সবাজার সদর হাসপাতালে ভর্তি করেছে। গতকাল রবিবার সকাল ৭ টায় এই ঘটনা ঘটে।  আহত বন পাহারাদার ও বাগানের অংশীদার জাফর আলম জানান, গতকাল রবিবার সকাল ৭টায় স্থানীয় বনদস্যু আবু বকর ও জালাল আহমদ রামুর পানেরছড়া রেঞ্জের তুলাবাগান বিটের ২০০৬ সালের উডলট বাগানের গাছ কেটে নিয়ে আসার সময় তিনি বাধা প্রদান করেন। এসময় বনদস্যু দল ক্ষিপ্ত হয়ে তাকে দা ও লাঠি দিয়ে বেধড়ক মারধর করে। এতে তিনি রক্তাক্ত জখম হন।  বনদস্যুদের হামলায় তার একটি দাঁতও ভেঙ্গে যায়। ঘটনার সময় বন পাহারাদার জাফরের শোর-চিৎকারে এলাকাবাসী এগিয়ে এলে বনদস্যুরা পালিয়ে যায়। পরে স্থানীয় লোকজন ও বাগানের অংশীদারেরা পাহারাদার জাফরকে উদ্ধার করে কক্সবাজার সদর হাসপাতালে ভর্তি করেন।  এই ঘটনায় ২০০৬ সালের উডলট বাগানের সভাপতি নজিবুল আলম ও সাধারণ সম্পাদক কবির আহমদ ক্ষোভ প্রকাশ করে ঘটনায় জড়িত বনদস্যুদের গ্রেফতারের দাবী জানিয়েছেন।  উল্লেখ্য, সাম্প্রতিককালে ওই বাগানে বনদস্যুদের রাম রাজত্ব শুরু হয়েছে। সংঘবদ্ধ সশস্ত্র বনদস্যু দল প্রায় সময়ই বাগানে ঢুকে মূল্যবান গাছ  কেটে নিয়ে আসে।